Reeva ter ruste gelêVriende en familie van Reeva Steenkamp by die Victoriapark-krematorium in Port Elizabeth. Foto: Sapa ŉ Sombere bui het Dinsdag geheers waar die model Reeva Steenkamp se gedenkdiens in Port Elizabeth plaasgevind het. Talle bekendes was onder die roubeklaers wat by die roudiens opgedaag het. Die diens is waargeneem by die Victoriapark-krematorium in Port Elizabeth. Die Springbok-rugbyspeler Francois Hougaard en radio omroeper Thato Sikwane (DJ Fresh van 5fm), was onder die roubeklaers. Sommige mediaberigte beweer dat Reeva ŉ SMS aan Francois gestuur het kort voor die noodlottige skietvoorval. Francois het intussen egter ontken dat hy enigiets met die saak te doen het, en bevestig dat hy nie kommentaar wil lewer nie. Leerlinge van die St Dominic’s-hoërskool, waar Reeva skoolgegaan het, het ook die diens bygewoon. Sy is in ŉ kis met wit linne en ŉ wit blomruiker in die kapel in gedra. Reeva is verlede Donderdag op Valentynsdag in Oscar Pistorius se spoghuis in die Silwer Woods-landgoed in Pretoria doodgeskiet. Oscar verskyn vandag in die Pretoriase landdroshof waar uitspraak oor sy borgaansoek moontlik teen Woensdag gelewer sal word.